Návrh ROZHODNUTIE EURÓPSKEHO PARLAMENTU A RADY, ktorým sa mení a dopĺňa smernica 2003/87/ES s cieľom vyjasniť ustanovenia týkajúce sa harmonogramu aukcií emisných kvót skleníkových plynov /* COM/2012/0416 final - 2012/0202 (COD) */





DÔVODOVÁ SPRÁVA 1. ÚVOD Systém obchodovania s emisiami (EU ETS), ustanovený smernicou 2003/87/ES, vytvoril prvý veľký globálny trh s uhlíkom a cenu uhlíka spoločnú pre celú EÚ. Tento trh sa všeobecne považuje za likvidný a založený na dobre fungujúcej infraštruktúre. Časť tejto infraštruktúry sa týka spôsobov obchodovania s emisnými kvótami vo forme aukcií, pri ktorom sa smernicou na Komisiu prenášajú vykonávacie právomoci, a síce prostredníctvom prijatia nariadenia o „časových, administratívnych a iných aspektoch“ obchodovania vo forme aukcií. Komisia už pristúpila k výkonu tejto právomoci a uvedené nariadenie bolo už niekoľkokrát zmenené a doplnené. V kontexte prebiehajúcej debaty o potrebe a možnostiach prípadných budúcich opatrení na odstránenie nevyváženosti medzi ponukou a dopytom niektoré zúčastnené strany vyslovili nesúhlas s výkladom, z ktorého Komisia doteraz vychádzala v otázke rozsahu svojich právomocí. Smernica by sa mala v tomto bode urýchlene vyjasniť, aby sa vylúčili akékoľvek pochybnosti o rozsahu právomocí Komisie a zabezpečila právna istota, pokiaľ ide o možné budúce opatrenia prijaté Komisiou na tomto základe. 2. PRÁVNY RÁMEC Jedným zo sprievodných aspektov prechodu od fázy 2 (obdobie rokov 2008 až 2012) k fáze 3 (obdobie rokov 2013 až 2020) a doteraz prijatých vykonávacích opatrení je skutočnosť, že sa predpokladá dočasné výrazné zvýšenie ponuky kvót a medzinárodných kreditov. Tým sa znásobí už aj tak významný nepredpokladaný vplyv makroekonomického vývoja, v dôsledku ktorého sa emisie výrazne znížili, a v rokoch 2012 a 2013 sa neočakáva ich výrazné zvýšenie. Táto kombinácia zvýšenej čistej ponuky a zníženého dopytu čoraz väčšmi ovplyvňuje riadne fungovanie európskeho trhu s uhlíkom pri prechode k fáze 3. Vzhľadom na takéto výnimočné okolnosti Komisia v súčasnosti skúma potrebu ďalších zmien harmonogramu aukcií a vyzve odborníkov vo výbore pre zmenu klímy, aby pouvažovali o návrhu budúcich zmien a doplnení nariadenia Komisie (EÚ) č. 1031/2010 a prejavili svoj názor na vhodné opatrenia, ktoré by sa prijali pred koncom tohto roka. Komisia vyzýva aj všetky ostatné zainteresované strany, aby vyjadrili svoje názory na tento návrh a bude sa na ne v tejto súvislosti aktívne obracať. Ďalšie informácie sú k dispozícii v pracovnom dokumente útvarov Komisie Informácie poskytované o fungovaní systému obchodovania s emisiami EÚ, objemoch emisných kvót skleníkových plynov predaných formou aukcií a bezplatne pridelených a vplyve na nadbytok emisných kvót v období do roku 2020. Medzitým by mal legislatívny proces objasnenia rozsahu právomocí Komisie prostredníctvom tohto návrhu pokračovať rýchlo a nezávisle od výsledku konzultácií s výborom pre zmenu klímy. Napokon Komisia znova potvrdzuje svoj záväzok v zmysle kontextu dohody o smernici o energetickej účinnosti urýchlene preskúmať a predložiť možnosti opatrení s cieľom prijať ďalšie vhodné štrukturálne opatrenia na posilnenie ETS v priebehu fázy 3 a na jeho zefektívnenie. 3. PRÁVNE PRVKY NÁVRHU Na účely právnej istoty by sa malo vyjasniť, že Komisia môže v záujme riadneho fungovania trhu upraviť harmonogram aukcií stanovený v nariadení Komisie (EÚ) č. 1031/2010. Navrhované zmeny a doplnenia by výslovne poskytli takéto vyjasnenia v relevantných ustanoveniach smernice o EU ETS. 2012/0202 (COD) Návrh ROZHODNUTIE EURÓPSKEHO PARLAMENTU A RADY, ktorým sa mení a dopĺňa smernica 2003/87/ES s cieľom vyjasniť ustanovenia týkajúce sa harmonogramu aukcií emisných kvót skleníkových plynov (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 192 ods. 1, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[1], so zreteľom na stanovisko Výboru regiónov[2], konajúc v súlade s riadnym legislatívnym postupom, keďže: (1) V článku 10 ods. 4 smernice Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES[3], sa nešpecifikuje, ako sa objemy emisných kvót skleníkových plynov, ktoré sa majú predávať formou aukcií, majú rozložiť v rámci obdobia obchodovania. (2) Na účely právnej istoty a predvídateľnosti trhu by sa malo vyjasniť, že Komisia môže v záujme zabezpečenia riadneho fungovania trhu za výnimočných okolností upraviť harmonogram aukcií stanovený v článku 10 ods. 4 smernice 2003/87/ES. (3) Smernica 2003/87/ES by sa preto mala zodpovedajúcim spôsobom zmeniť a doplniť, PRIJALI TOTO ROZHODNUTIE: Článok 1 Do článku 10 ods. 4 prvého pododseku smernice 2003/87/ES sa dopĺňa táto veta: „Komisia vo všetkých vhodných prípadoch upraví harmonogram pre každé obdobie tak, aby sa zabezpečilo riadne fungovanie trhu.“ Článok 2 Toto rozhodnutie je určené členským štátom. V Bruseli za Európsky parlament za Radu predseda predseda [1] Ú. v. EÚ C , , s. . [2] Ú. v. EÚ C , , s. . [3] Ú. v. EÚ L 275, 25.10.2003, s. 32.